Document ID: 32012R0249

REGOLAMENT TAL-KUMMISSJONI (UE) Nru 249/2012
tal-21 ta’ Marzu 2012
li jemenda r-Regolament (UE) Nru 19/2011 fir-rigward ta’ rekwiżiti għall-approvazzjoni tat-tip għall-pjanċa statutorja tal-manifattur tal-vetturi bil-mutur u t-trejlers tagħhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 661/2009 tal-Parlament Ewropew u tal-Kunsill tat-13 ta’ Lulju 2009 dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur, it-trejlers tagħhom, u s-sistemi, il-komponenti u l-unitajiet tekniċi separati destinati għalihom (1), u b’mod partikolari l-Artikolu 14(1)(a) tiegħu,
Billi:
(1)
Ir-Regolament (KE) Nru 661/2009 huwa Regolament separat għall-iskopijiet ta’ approvazzjoni tat-tip prevista fid-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (Direttiva Kwadru) (2).
(2)
Ir-Regolament tal-Kummissjoni (UE) Nru 19/2011 tal-11 ta’ Jannar 2011 li jikkonċerna r-rekwiżiti għall-approvazzjoni tat-tip għall-pjanċa statutorja tal-manifattur u għan-numru ta’ identifikazzjoni tal-vettura għall-vetturi bil-mutur u t-trejlers tagħhom u li jimplimenta r-Regolament (KE) Nru 661/2009 tal-Parlament Ewropew u tal-Kunsill dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur, it-trejlers tagħhom, u s-sistemi, il-komponenti u l-unitajiet tekniċi separati destinati għalihom (3) huwa wieħed mill-miżuri ta’ implimentazzjoni fir-rigward tad-dispożizzjonijiet tal-Artikolu 5 tar-Regolament (KE) Nru 661/2009.
(3)
Ir-Regolament (UE) Nru 19/2011 introduċa l-possibilità għall-manifatturi tal-vetturi biex jużaw tikketti li jeħlu waħedhom biex jagħmlu l-pjanċi statutorji. Sabiex titħaffef il-manifattura ta’ tikketti bħal dawn permezz tal-ipproċessar tad-dejta, kif ukoll l-istampar tagħhom permezz ta’ mezzi elettroniċi, huwa meħtieġ li jiġu adattati r-rekwiżiti tekniċi eżistenti għall-ispeċifitajiet ta’ dawn it-tekniki moderni.
(4)
Għalhekk, ir-Regolament (UE) Nru 19/2011 għandu jiġi emendat kif xieraq.
(5)
Il-miżuri previsti f’dan ir-Regolament huma skont l-opinjoni tal-Kumitat Tekniku - Vetturi bil-Mutur,
ADOTTAT DAN IR-REGOLAMENT:
Artikolu 1
Il-Parti A tal-Anness I tar-Regolament (UE) Nru 19/2011 hija emendata kif ġej:
1.
Il-punt 2.2 jinbidel b’dan li ġej:
“2.2.
L-għoli tal-karattri tan-numru ta’ identifikazzjoni tal-vettura msemmija fil-punt 2.1. (c) m’għandux ikun inqas minn 4 mm.”
2.
Il-punt 2.3 li ġej jiddaħħal wara l-punt 2.2.:
“2.3.
L-għoli tal-karattri tal-informazzjoni msemmija fil-punt 2.1., minbarra n-numru ta’ identifikazzjoni tal-vettura, m’għandux ikun inqas minn 2 mm.”
Artikolu 2
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-21 ta’ Marzu 2012.

Labels: 7
8